[bookmark: _GoBack]	ᓄᓇᐅᑉ ᑕᐅᑦᑐᐊ ᐃᒪᐅᓪᓗ ᐃᖏᕐᕋᓂᖏᑦ Cape Bounty, Melville Island-ᒥ

ᐱᓕᕆᐊᕗᑦ ᓇᓗᓇᐃᔭᐃᔾᔪᑕᐅᓇᓱᒃᑐᖅ ᖃᓄᖅ ᓯᓚᐅᑉ ᐊᓯᔾᔨᖅᐸᓪᓕᐊᓂᖓ ᐊᒃᑐᐃᓂᖃᖕᒪᖔᑦ ᓄᓇᒥᑦ ᐃᒪᖕᒥᓪᓗ.   ᐱᓕᕆᐊᕗᑦ ᐃᓚᖃᖅᐳᑦ ᐃᒪᕐᒥᒃ, ᑭᓂᖅᑐᒥᒃ, ᐊᒻᒪ ᐃᔾᔪᕐᒥᒃ, ᖃᐅᔨᓴᒐᒃᓴᓂᒃ ᑰᒐᓛᓂᙶᖅᑐᓂᒃ ᐊᒻᒪ ᑕᓯᕐᓂᒃ Cape Bounty-ᒥ, ᐊᒻᒪ ᓇᓗᓇᐃᖅᓯᓇᓱᒃᖢᑕ ᖃᓄᖅ ᐱᕈᖅᑐᑦ ᐊᓯᔾᔨᖅᐸᓪᓕᐊᓲᖑᖕᒪᖔᑕ ᓯᓚᒧᑦ.  ᖃᐅᔨᓴᖅᐸᒃᑭᕗᒍᑦ ᖁᐊᖑᐃᓐᓇᖅᑐᖅ ᓄᓇᐅᑉ ᐃᑭᐊᖓᓂ ᐊᒻᒪ ᐊᑦᑐᐃᓂᕆᕙᑦᑕᖏᑦ ᐃᒪᕐᒧᑦ ᐊᒻᒪ ᓄᓇᒧᑦ. ᑖᓐᓇ ᖃᐅᔨᓴᕐᓂᖅ ᐊᑯᓂᐅᓛᖑᕗᖅ ᐊᓯᔾᔨᖅᑐᓄᑦ ᑰᓄᑦ ᐊᒻᒪ ᑕᓯᕐᓄᑦ ᓄᓇᕗᒻᒥ ᐊᑑᑎᖃᕐᓂᐊᖅᖢᓂᓗ ᑐᑭᓯᐅᒪᓂᕐᒧᑦ ᖃᓄᖅ ᐃᒪᖅ ᓄᓇᓗ ᑭᐅᓂᐊᕐᒪᖔᑦ ᓯᓚᐅᑉ ᐊᓯᔾᔨᖅᐸᓪᓕᐊᓂᖓᓄᑦ ᐊᒻᒪ ᓄᓇᐅᑉ ᐃᑭᐊᖓᓂ ᖁᐊᖑᐃᓐᓇᐅᔭᖅᑐᒧᑦ, ᐊᒻᒪᓗ ᐊᒃᑐᐃᓂᐅᑐᐃᓐᓇᕆᐊᓖᑦ ᐆᒪᔪᕐᓄᑦ ᐱᕈᖅᑐᓄᓪᓗ ᐱᓕᕆᐊᕆᓯᒪᓕᖅᑕᕗᑦ ᑕᐃᒪᙵᑦ 2003-ᒥᑦ ᐊᒻᒪᓗ ᑲᔪᓯᔪᒪᓪᓗᑕ ᓯᕗᓂᒃᓴᒥ, ᑭᓯᐊᓂ ᑭᖑᓪᓕᕐᒥ ᐅᑭᐅᖅᑕᖅᑐᒥ ᑲᑎᓐᓂᐅᓂᐊᖅᑐᒥ ᐊᕐᕌᒍᒥ.

2023−ᒥ, ᑕᖕᒫᖅᓯᒪᕝᕕᖃᓚᐅᖅᐳᒍᑦ ᔫᓂᐅᑉ ᐱᒋᐊᕐᓂᖓᓂᑦ ᐊᐅᒍᔅᑦ ᐱᒋᐊᓕᓵᖅᑎᓪᓗᒍ.  ᓯᕗᓪᓖᑦ ᐱᓕᕆᖃᑎᒌᑦ (6 ᐃᓄᐃᑦ) ᔫᓂᒥ ᑲᑎᖅᓱᐃᓪᓗᑎᒃ ᐊᐳᑎᒥᒃ, ᑕᓯᕐᒥᓗ ᐃᒪᕐᒥᒃ ᖃᐅᔨᓴᒐᒃᓴᓂᒃ ᐃᓚᒋᔭᐅᓪᓗᓂ ᐊᑯᓂᐅᔪᒃᑯᑦ ᖃᐅᔨᓴᕐᓂᕐᓂ ᐊᓯᔾᔨᖅᑐᓄᑦ ᐃᒪᖅ ᑐᑭᓯᓇᖅᓯᑎᓪᓗᒍ ᐃᓚᐅᕈᑎᒃᓴᓄᓪᓗ.  ᑖᒃᑯᐊ ᐱᓕᕆᔩᑦ ᐱᓕᕆᓚᐅᕆᕗᑦ ᐋᖅᑭᐅᒪᑎᑦᑎᓪᓗᑎᒃ ᐊᒻᒪ ᐊᓯᔾᔨᖅᑕᐅᓪᓗᑎᒃ ᓯᓚᓐᓂᐊᕐᕕᒃᑖᓵᑦᑎᓐᓂ ᓴᓇᔪᓐᓃᓚᐅᖅᑐᑦ 2022 ᐊᐅᔭᖓᓂ. ᐊᐳᑎᖃᓕᖅᑎᓪᓗᒍ, ᐱᕈᖅᑐᓪᓗ ᓴᖅᑭᑉᐸᓪᓕᐊᓕᖅᑎᓪᓗᒋᑦ ᔫᓂᒥ ᑖᒃᑯᐊ ᐱᓕᕆᖃᑎᒌᑦ ᑐᕌᒐᖃᓚᐅᖅᑐᑦ ᐆᒃᑐᕋᕐᓂᕐᒥᑦ ᐱᕈᖅᓯᐊᓂᑦ ᓇᓗᓇᐃᖅᓯᓂᕐᒧᑦ ᐱᕈᖅᐸᓪᓕᐊᓂᖏᓐᓄᑦ, ᖃᓄᐃᑉᐸᓪᓕᐊᓂᖏᓐᓄᑦ ᐊᒻᒪᓗ ᐳᓪᓚᒃᓴᒧᑦ ᑕᐅᖅᓰᓂᕐᒧᑦ ᐃᔾᔪᓂᑦ, ᐱᕈᖅᑐᓂᑦ ᐊᒻᒪᓗ ᐊᓂᕐᓂᖃᕐᓇᖅᑐᒥᑦ. ᑰᒃᐸᓪᓕᐊᓕᖅᑎᓪᓗᒋᑦ, ᐱᓕᕆᔨᕗᑦ ᖃᐅᔨᓴᓯᒋᐊᓚᐅᖅᐳᑦ ᑰᒐᓛᓂᒃ, ᑲᑎᖅᓱᐃᓪᓗᑎᒡᓗ ᖃᐅᔨᓴᒐᒃᓴᓂᒃ ᐊᑕᐅᓯᐊᖅᖢᑎᒃ ᒪᕐᕈᐃᖅᓱᖅᖢᑎᒡᓘᓐᓃᑦ ᐅᓪᓗᕐᒥ ᖃᐅᔨᓇᓱᒃᖢᑎᒃ ᐱᐅᓯᕆᔭᐅᕙᒃᑐᓂᒃ ᑭᓂᖅᑐᓂᒃ ᐊᒻᒪ ᓂᕿᑦᑎᐊᕙᖕᓂᒃ ᐃᒪᕐᒦᑦᑐᓂᒃ ᐊᕐᕌᒎᑉ ᐃᓚᖓᓂ ᐊᒻᒪ ᓄᓇᐅᑉ ᖄᖓᓂ.  ᒫᓐᓇᐅᔪᒃᑯᑦ, ᑲᔪᓯᑎᑦᑎᓚᐅᕆᕗᒍᑦ ᐱᖁᑎᓂᒃ ᐆᒃᑐᕋᖅᑐᓂᒃ ᐃᔾᔪᐅᑉ ᐆᓇᕐᓂᖓᓂᒃ ᕿᐅᒃᑲᖓᓂᖓᓂᒡᓗ, ᖃᐅᔨᒪᓕᕈᒪᓂᕐᒧᑦ ᖃᓄᖅ ᐊᖏᑎᒋᔪᒥᒃ ᐊᐅᒃᐸᓪᓕᐊᕙᖕᒪᖔᑦ ᐃᒪᐅᓪᓗ ᐃᖏᕐᕋᕙᖕᓂᖓᓂᒃ ᓄᓇᐅᑉ ᖄᖓᑕ ᖄᖓᓂ. ᐱᓕᕆᖃᑎᒌᑦ ᑎᑭᓚᐅᖅᑐᑦ ᔪᓚᐃ ᓄᙳᐊᓂᑦ ᖃᐅᔨᓴᖅᖢᑎᒃ ᐃᒪᖕᒥᑦ ᓄᓇᐅᑉ ᐃᑭᐊᖓᓂᙶᖅᑐᒥᑦ, ᐃᒪᐅᓪᓗ ᐱᐅᓂᖓᓂ ᖃᐅᔨᓴᖅᖢᑎᒃ ᓄᓇᐅᑉ ᐃᑭᐊᖓᓂ ᑯᕕᔪᒥᑦ, ᑰᖕᓂᖏᓐᓂᒡᓗ, ᓄᓇᒥᓪᓗ ᐃᒪᖕᒥᑦ ᐱᕈᖅᑐᓂᑦ ᐃᓗᓕᖃᖅᑐᓂᑦ ᐃᒪᐅᓪᓗ ᐱᐅᓂᖏᓐᓂᑦ ᐃᒪᖕᒥᑦ.

2024−ᒥ ᐸᕐᓇᒃᓯᒪᕗᒍᑦ ᑕᖕᒫᖅᓯᒪᕝᕕᖕᒥ ᐊᐅᓚᑦᑎᓛᕈᒪᓪᓗᑕ ᒪᐃ 26−ᒥ ᐱᒋᐊᕐᓗᓂ ᐊᒻᒪ ᐋᒡᒌᓯ 10−ᒥ ᐃᓱᓕᓪᓗᓂ. ᐱᓕᕆᔨᕗᑦ 2024−ᒥ ᐱᓕᕇᓐᓇᕐᓂᐊᖅᐳᑦ ᐊᒥᓱᓂᒃ ᐊᔾᔨᒌᓂᒃ ᐆᒃᑐᕋᐅᑎᓂᒃ 2023−ᒥ ᐱᓕᕆᐊᕆᓚᐅᖅᑕᑦᑎᓐᓂ, ᐃᓚᓕᐅᔾᔭᐅᓪᓗᑎᒃ ᐱᕈᖅᓯᐊᑦ ᐆᒃᑐᕋᐅᑎᖏᑦ, ᐸᐅᕐᒧᑦ ᐅᖅᓱᐊᓗᖕᒧᑦ ᑕᐅᖅᓰᖃᑎᒌᒍᓯᑦ ᐱᕈᖅᑐᓂᒃ ᐊᒻᒪ ᓯᓚᐃᓐᓇᕐᒥ, ᐊᒻᒪ ᑰᒐᓛᓂᒃ ᖃᐅᔨᓴᒐᒃᓴᓂᒃ ᐊᒻᒪ ᑯᕕᔪᓂᒃ ᖃᐅᔨᓴᕈᑎᓂᒃ. ᑕᒪᑐᒪᓂ ᐊᕐᕌᒍᒥ ᒪᐃᒥ ᑐᕌᒐᖃᖅᐳᒍᑦ ᐊᑐᕈᒪᓪᓗᑕ ᖁᓕᒥᒎᕋᓛᓂᒃ ᐱᓕᕆᔾᔪᑎᓂᒃ ᓴᖅᑭᑦᑎᔪᒪᓪᓗᑕ ᐅᐊᔭᒨᖅᑐᓂᒃ ᒪᓂᕋᕐᓂᒃ ᐊᐳᒻᒧᑦ, ᖃᐅᔨᓴᒃᑲᓐᓂᕐᓗᒋᓪᓗ ᐆᒃᑐᕋᐅᑎᑦ ᐊᐅᔭᑐᖃᐅᓕᖅᑎᓪᓗᒍ ᐊᐳᑎᐅᑉ ᐃᑎᓂᖓᓂᒃ ᓄᓇᙳᐊᓕᐅᕈᒪᓪᓗᑕ ᐊᐳᒻᒧᑦ ᐃᖏᕐᕋᔾᔪᑕᐅᑦᑎᐊᕈᓐᓇᕐᓂᖅᓴᐅᖁᓪᓗᒍ. ᐊᐅᔭᑐᖃᐅᓕᖅᑎᓪᓗᒍ ᐃᓚᖏᑦ ᐱᓕᕆᖃᑎᒌᑦ ᖃᐅᔨᓴᖃᑦᑕᕐᓂᐊᖅᑐᑦ ᓄᓇᐅᑉ ᐃᑭᐊᖓᓂ ᐃᒪᕐᒥᒃ/ᐃᔾᔪᕐᒥᒃ ᐃᒪᕐᒥᒃ ᑐᑭᓯᓇᓱᒡᓗᓂ ᖃᓄᖅ ᐊᐅᒃᐸᓪᓕᐊᓂᖓ ᐊᒃᑐᐃᕙᖕᒪᖔᑦ ᐃᒪᐅᑉ ᐃᖏᕐᕋᓂᖓᓂᒃ ᓄᓇᒥ. ᖃᐅᔨᓴᕐᓂᐊᕐᒥᔭᕗᑦ ᐃᖃᓗᐃᑦ ᐊᒻᒪ ᑕᓰᑦ ᐊᕿᕐᕉᔭᕐᒧᑦ, ᓂᕆᐅᒃᐳᒍᓪᓗ ᑎᐊᐱ ᐃᖃᓗᒃ (ᐊᓯᐊᓂᒡᓘᓐᓃᑦ ᖃᐅᓱᐃᑦᑐᕐᒥᐅᑕᒥᒃ) ᐃᖅᑲᓇᐃᔭᓛᕋᓱᒋᓪᓗᑎᒍᑦ ᔪᓚᐃ ᓄᙳᐊᓂ ᐊᓯᖏᓐᓂᒃ ᖃᐅᔨᓴᖅᑎᒥᒃ ᐱᖃᑎᖃᕐᓗᑕ ᐱᓕᕆᔨᐅᖃᑎᑦᑎᓐᓂᙶᖅᑐᓂᒃ.  ᖃᐅᔨᓴᕋᓱᖕᓂᐊᕐᒥᔭᕗᑦ ᑕᒪᑐᒪᓂ ᐊᕐᕌᒍᒥ ᐱᓕᕆᔨᕗᑦ ᐅᑯᐊᖑᓂᐊᖅᑐᑦ: ᒥᓕᓴ ᓚᕗᓂᐊᐃ, ᓂᐅᓪ ᓯᑳᑦ, ᔪ ᐱᓐᓴᓐ, ᑭᓕᐅᕋ ᔅᑐᕆᔪ, ᓯᑎᐅᓪ ᐱᕆᐅᕋ, ᐊᓖᓴ ᒪᒃᓂᐅᓪ, ᓵᒥᐅᓪ ᐳᐊᕆᐊᐃ, ᓯᑳᑦ ᓚᒧᕋᐃᔅ, ᑕᐃᕕᑦ ᐋᑦᑭᓐᓴᓐ, ᑎᐊᐱ ᐃᖃᓗᒃ, ᐄᐊᓐ ᔅᑐᕌᑲᓐ, ᔭᐃᒥᓯ ᔪᕼᐊᐅ, ᐊᒻᒪᓗ ᐱᖓᓱᑦ ᐊᓯᖏᑦ ᐃᓕᓐᓂᐊᖅᑏᑦ (ᐊᑏᑦ ᐊᑦᑎᖅᑕᐅᓂᐊᖅᑐᑦ).
